孔颖达

孔穎達（574年－648年10月10日），字衝遠（一作沖遠、仲達、沖澹），冀州衡水（今河北衡水市）人。孔安之子，孔子三十二代孫。唐朝經學家。
生於北齊後主武平五年（574年），八歲就學，曾從劉焯問學，日誦千言，熟讀經傳，善於詞章，隋大業初，選為「明經」，授河內郡博士，補太學助教。隋末大亂，避地虎牢（今河南省滎陽汜水鎮西北）。入唐，任國子監祭酒。曾奉唐太宗命編纂《五經正義》，融合南北經學家的見解，是集魏晉南北朝以來經學大成的著作。卒於貞觀二十二年（648年），終年75歲。
孔穎達所疏或正義的經書包括《周易》、《尚書》、《詩經》、《禮記》和《左傳》等。

孔穎達碑

現在陝西醴泉縣昭陵博物館，于志寧撰文，書者不詳。螭首方趺，碑圭篆書陽文《大唐故國子祭酒麴阜憲公孔公之碑銘》，共4行，每行4字。前人稱《孔祭酒碑》或《曲阜憲公碑》。
大唐故太子右庶子銀青光祿大夫國子祭酒上護軍曲阜憲公孔公碑銘
禮部尚書兼太子左庶子上柱國黎陽縣開國公于志寧字仲謐撰
　　蓋聞八卦已列，書契之跡肇興；六籍既陳，禮樂之基斯闡。是以厲鄉設教，道德垂訓於百王；洙水立言，雅頌作法於萬世。如欲化民成俗，致遠鉤深，非博物不以究其源，非口口何以弘其口。口窮先聖之幽贊，為後進之範圍，軼匡張而驤首，趨賈杜而矯翼，見之祭酒麴阜憲公矣。公諱穎達，字沖遠，冀州衡水人也。若夫順天開物，黑帝寧區夏以干戈；定樂刪詩，素王正人口口節制。霸翊口口，口令譽於鶴口；光贊萬機，振芳聲於龍鼎。可謂長源眇眇，將德水而俱遙；曾構岩岩，與削成而共峻。其後公侯載德，簪紱連暉，備在縑緗，可得而略。曾祖靈龜，魏國子博士，辟應元之口高，馳譽成均；口允恭之通識，飛英庠序。祖碩，授魏治書侍御史，冠飾神羊，權豪為之屏跡；任司衡象，風俗以之肅清。父安，齊青州法曹參軍，輕重之典，情在公平；大小之獄，心敦寬簡。公蘊靈上智，稟氣沖和，量包萬口之陂，駿騁千里之足。庭羅俎豆，幼習升降之儀；門列驂駔，少懷遠大之操。博韜金匱，覃思邁於西河；學富石渠，沉研冠於東閣。詞光翰苑，文麗彩虹，思極掞天，才華日口。蹈忠孝以行已，踐仁信以立身。口漢皋之名珠，光映照車之寶；抱金山之美玉，價重連城之琰。聞之者未面而虛口，見之者忘言而傾蓋。可謂儒宗之師鏡，學府之口口者焉。昔大業膺圖，更開橫塾，賁帛而徵轅固，口口而辟董鈞。欲使禮盛鴻都，業隆槐市，大訪時彥，廣召學徒。公優遊七經，苞括百氏，牢籠曹許，孕育毛王。足使仲遠伏膺，子幹請道，所以口天資於漸陸，紀地由乎濫觴。屈此高才，俯從末任。起家授河內郡博士，尋除太學助教。於時炎政委馭，海縣分崩，災甚襄陵，禍踰楚岳。巨猾於焉鴞視，大憝所以鴟張。比王粲之寓跡荊門，同班彪之銷聲隴坻。歸漢尚阻，還蜀無由。暨六合同文，八紘口軌。既允背淮之口，遂陪河曲之游。即與司空梁國公、禮部尚書黎陽公、秘書監永興公為秦府文學館學士兼文學博士，東膠西序，講肆於是重興；碣館台宮，文口於茲愈盛。九年，遷國子博士。膏梁胄子，舉抉成蔭；章甫鴻儒，揮汗為雨。而攝齊問感，譬洪鍾而俟叩；負笈質疑，方衢尊而待口。聲實振於關右，芳風蓋於淹中。其年封曲阜縣開國男，食邑五百戶，析珪胙土，望重口口；建旄口口，聲口扶德。貞觀二年，改授給事中。職亞夕郎，位參口口，丹墀近待，允屬時英。四年，加員外散騎常侍、行太子中允。入陪玉裕，出侍金輿，榮重起居，寄深獻替。六年，除國子司業，尋轉太子右庶子，七年遷右庶子兼國子司業，以公醇固可口，行檢有聞，遂得口諭宸宮，調護國本，比跡君仲，連口子威。十年，奉敕共秘書監鄭公修《隋書》，良直著乎青史，微婉表於丹書。跨固超遷，含劉孕謝。特蒙恩詔，賜秩增班，加散騎常侍、行右庶子，兼國子司業，封如故。制禮作樂，沿革不同，於是廣召多聞，委以刪定。其大戴、小戴之舛錯，前鄭、後鄭之危疑，往哲之所不通，前賢之所未釋，公剖茲析節，鍼此膏盲，足使儀刑曲仁，粉澤王化。禮成，門奉明敕口賞，進爵為子，邑七百戶，賜物二百段。其年，以公匡弼副主，屢進讜言，與左庶子黎陽公特蒙恩詔，又賜黃金一斤，絹一百匹。十二年，除國子祭酒、東宮侍講，封如故。昔孫卿名播齊邦，膺茲寵命；口瑰道光晉國，荷此殊榮。公乃再振頹風，重宏絕業，而學徒盈於家室，頌聲彰於國朝。十四年，車駕幸學，親觀釋奠，公口總九流，才兼六藝，彝倫之所鑽仰，耆德之所推崇。詔公升於講筵，寔允僉望。連環暫析，朱雲謝其談鋒；英辯一摛，口口慚其河瀉。下帷博學，閉戶多聞，競舉雲梯，爭回雄戟。公金湯易固，樓雉難攻，遂使輔嗣倒戈，大春反旆，宿疑舊惑，口順水銷。簡在神衷，特蒙天眷。悠悠百代，方見斯口。禮畢，上《釋奠頌》一篇，文艷雕龍，將五色而比彩；韻諧丹鳳，與八音而同節。逸思掩於子玉，麗藻超於口口。蒙降敕口口口表，贊其書曰：「省表並所上《釋奠頌》，殊為佳作。循題發函，清詞爛其盈目；口口口口，逸氣飄已凌雲。驪龍九重，不足方斯綺麗；威鳳五彩，無以比其鮮華。揚雄掞口，高蹤口遠；黃香口口，口口猶口。口口口口，彌覺欣口。昔強秦之末，政教凌遲，縉紳以委焚坑，墳典以為灰燼。逮炎漢握圖，口敷經學，憲章斯教，文藝聿修。及自三國，迄於晉宋，書記可略而言之。近至隨運將終，天下鼎沸，禮樂崩淪，口口口口，鑒乎秦隨，豈不愴恨？朕少逢口季之時，長遇干戈之口，今臨茲宸極，執口璇璣。若阪泉崇國之功，口有之矣。」靈台辟雍之德，則未可庶幾。雖然亦嘗有意乎雕蟲，存心乎儒史，開獻書之路，口口口之賢。束帛蒲輪，亦以多矣，而學謝稽古，文慚往哲，口以屬仲春，言口口口。國老參於東序，庶老口於西庠。聽廣論而無雙，導深義而重席。洪鍾待扣，扣無不應；幽谷發聲，聲無不答。是知口聲口德，口口口口口卿。夙挺珪璋，早標令譽。網羅百氏，苞括萬經。思涌珠泉，情抽蕙圃。關西孔子，更起乎方今；濟南伏生，重興乎茲時。庶令弘四科於縹帙，闡百遍於青衿。翰苑詞林，仰其口口；口口口口，口口口口。奉敕修撰《五經義疏》。公博極群書，游口眾藝，削前代之紕繆，口往哲之蕭稂，諒萬古之儀刑，寔一代之標的。蒙敕改名《五經正義》，付國子監施行，賜物三百段。公敦老氏之止足，追太史之鳴謙，奏請歸閒，優詔不許。累表聞奏，始蒙矜允，祿賜防閣，一同在官。又使中書令馬周齎手詔存問，榮寵之極，曠古罕儔。口世室於國陽，佇聞公玉之制；告成功於日觀，庶睹司馬之書。口口口口之光，口口兩楹之夢，環海徒口，口口千月之口。以貞觀廿二年九月十八日薨於萬年縣平康里第，春秋七十有五。哀感丹宸，悲動縉紳。甚魏主之惜桓階，若晉人之傷衛玠。詔贈物一百段，陪葬昭陵，喪事所須，率由官給，太常考行，諡曰憲公，禮也。子口遺老，陪延陵而起墳；元凱貞臣，奉峻陽而卜兆。以今訪古，隔代同符，惟公氣稟五常，道光六行，得孔甫之具體，總姬旦之多才，延閣策府之奇書，探賾索隱，東館南宮之逸口，睹隩窮源。冤氣積於無口口，無勞方朔之對；大乳見於渭浦，不假張寬之言。道合者，不以賤貧而易交；行偽者，無以權貴而投分。志懷耿介，性尚曠達，有石奮之謙恭，類宋弘之方正。推賢進士，後已先人。舉事而口典謩，發言而成準的，乃九流之翹楚，百辟之羽儀。於時將創明堂，令群儒詳審，互陳聞見，爭起異端。公捃摭舊事，憲章故實，刪裴頠之制度，略蔡雍之節文，酌今古之儀，得豐儉之衷，褒衣博帶，莫不口服。貞觀之始，品翬惟新，緝六樂之遺章，修五禮之墜典。記事記言之史，俱資筆削，大雅之詩，咸佇刊定。奉敕修《隋史》五十卷，《新禮》一百卷，《五經正義》一百七十卷。邁南董於曩策，逾孟慶於先書，雖圖匱縣金呂覽，口斯口口戶口，置筆論衡，匹此未奇，撰訖奏聞，帝用嘉尚。後倉制禮，名振曲台；孫通創儀，榮光稷嗣。以今方古，彼獨何人。豈謂食薪為災，夢桑成口，魏敷之藥無效，齊鵲之言口征。遂使山陽之鄰，空口長笛之響；魯宮之壁，徒聞金石之聲。世子志玄等，悲深陟岵，思烏口而無期；恩極昊天，對風枝而增慟。恐鍾律易改，陵谷難常，乃口氏英猷，永傳五鼎；楊公高軌，長勒四碑，敬陳伐閱，樹之神道。其銘曰：
　　赫赫華胄，岩岩崇趾。玄鳥降神，口口效祉。德表溫室，道光闕里。績著太常，芳流惇史。誕生令悊，卓犖絕群。百丈挺秀，九畹騰芬。迢口流略，囊括邱墳。凌雲縟藻，口口口口。逍遙群籍，網羅眾藝。行邁九言，思窮五際。糠秕名墨，錙銖象系。藻越潘詞，策高孫第。世尚典故，時敦學植。賓雁成行，翹車轉軾。金馬待詔，璧池攝職。口口欽風，青衿詠德。飛纓黃屋，口口六口。口口口宮，口口三善。獻書洛口，口口禮闡。六學規模，百寮冠冕。峰隕喪賢，石折殲良。愴矣武庫，哀哉智囊。塋嘶白馬，墳瘞黃腸。九泉雖閟，千載名揚。